b"\n_START_ARTICLE_\nSawm\n_START_PARAGRAPH_\nEl sawm (en \xc3\xa0rab \xd8\xb5\xd9\x88\xd9\x85, \xe1\xb9\xa3awm, \xe2\x80\x98abstin\xc3\xa8ncia\xe2\x80\x99) o ramad\xc3\xa0 (per meton\xc3\xadmia amb el nom \xc3\xa0rab del mes en qu\xc3\xa8 s'efectua) \xc3\xa9s un dejuni que realitzen els musulmans durant tot el mes de ramad\xc3\xa0. Es tracta d'un dels cinc pilars de l'islam i \xc3\xa9s obligatori per a tots els fidels p\xc3\xbabers, excepte si posa en perill la salut o en certs altres casos espec\xc3\xadfics. Aquest dejuni \xc3\xa9s citat a la segona sura de l'Alcor\xc3\xa0 (II, 183-185 i 187), on s'especifica que ha estat instaurat perqu\xc3\xa8 els creients cultivin la seva pietat. Aix\xc3\xad, el sawm s'ent\xc3\xa9n com un exercici espiritual que permet condicionar el qui el practica a una reflexi\xc3\xb3 interior i una devoci\xc3\xb3 envers D\xc3\xa9u._NEWLINE_La festa rememora la \xc2\xabrecitaci\xc3\xb3\xc2\xbb o primera revelaci\xc3\xb3 de l'Alcor\xc3\xa0 que D\xc3\xa9u va fer al profeta Mahoma al desert i que va durar tot un mes. L'inici i el final d'aquest per\xc3\xadode no \xc3\xa9s el mateix per a tots els creients i varia segons la franja hor\xc3\xa0ria en la qual viuen, perqu\xc3\xa8 dep\xc3\xa8n de la visi\xc3\xb3 que es t\xc3\xa9 de la lluna."